Abyaneh
Store norske leksikon,Geografi,Verdens geografi,Asia,Irans geografi
Abyaneh er en landsby i Iran som ligger i den nordvestlige skråningen av Karkas-fjellet i Esfahan-provinsen. Den ligger rundt 2 500 meter over havet, omtrent 60 km sørøst for Kashan, og står på UNESCOS verdensarvliste.
Landsbyen har bygninger med en særpreget arkitektur som dateres tilbake til Sasanideriket (224–651). Leirsteinhus med rødaktig farge og små balkonger som skilles av smale gater kjennetegner Abyaneh. Den røde fargen kommer fra fargen på leiren i området. I tillegg har landsbyen flere religiøse og historiske bygninger. Blant annet Jame-moskeen, Parzil-moskeen (1400-tallet) og to khanqah'er (klosterliknende institusjoner for dervisjer).Den isolerte beliggenheten i fjellene til Abyaneh har bidratt til at tradisjoner, dialekter og skikker som var typiske for Iran under Sasanideriket fortsatt praktiseres av lokalbefolkningen i dag. Spesielt kjent er det lokale kvinnelige antrekket som består av en fargerik kjole og et langt hvitt sjal med fargerikt mønster.Abyaneh tiltrekker seg en betydelig andel lokale og internasjonale turister hvert år. Les mer i Store norske leksikon Irans geografi Irans befolkning Irans historie Økonomi og næringsliv i Iran